Gene Hackman

Gene Hackman (s. 30. tammikuuta 1930 San Bernardino, Kalifornia, Yhdysvallat) on yhdysvaltalainen Oscar-palkittu näyttelijä sekä kirjailija.

Varhainen elämä 

Hackman syntyi Kaliforniassa, mutta hänen vanhempansa erosivat, kun hän oli pieni. Hackman asui monissa paikoissa, kunnes asettui englantilaissyntyisen isoäitinsä luokse Danvilleen. Hän jätti kotinsa 16-vuotiaana ja liittyi merijalkaväkeen, jossa palveli kolme vuotta. Tämän jälkeen Hackman työskenteli monissa pienissä töissä ennen kuin aloitti opiskelun Illinois’n yliopistossa.

Ura 

Vasta 30-vuotiaana Hackman päätti ryhtyä näyttelijäksi. Hän pääsi opiskelemaan Pasadena Playhouseen Kaliforniaan, jossa hänen ja toisen tulevan näyttelijän Dustin Hoffmanin ystävyyssuhde alkoi. Hackman ja Hoffman äänestettiin kurssiltaan ”epätodennäköisimmin menestyviksi”.

Hackman asui 1960-luvulla New Yorkissa ja yritti saada nimeä näyttelijänä ja esiintyi useissa Broadwayn ulkopuolisissa näytelmissä. Vuonna 1964 Hackman pääsi lopultakin Broadway-näytelmään, joka aukaisi oven myös elokuvien puolelle. Hänen ensimmäinen roolinsa oli sivuosa elokuvasta Lilith. Vuoden 1967 elokuvasta Bonnie ja Clyde Hackman sai Oscar-ehdokkuuden parhaasta miessivuosasta. Toisen ehdokkuutensa hän sai elokuvasta I Never Sang for My Father. Vuoden 1971 elokuvasta Kovaotteiset miehet Hackman voitti parhaan miespääosan Oscarin, Baftan ja Golden Globen.

Hackman nousi 1980-luvun loppuun mennessä todella arvostetuksi näyttelijäksi ja esiintyi lukuisissa pää- ja sivurooleissa jopa kahdeksan elokuvan vuosivauhdilla. Palkintoehdokkuuksia hänelle tuli muun muassa elokuvista Mississippi palaa, Tulen alla ja Kahdesti elämässä. Vuonna 1990 Hackman joutui sydänleikkaukseen, joka piti hänet sivussa valkokankaalta hetken. Toisen Oscarinsa Hackman voitti parhaasta miessivuosasta sadistisen šeriffi Bill Daggettin roolista elokuvasta Armoton. Kolmannen Golden Globe -palkinnon Hackman sai vuoden 2001 komediasta Royal Tenenbaums.

Kesällä 2004 Hackman ilmoitti Larry Kingin haastattelussa, että hänellä ei ole ainuttakaan projektia käynnissä, ja että hänen näyttelijänuransa on mahdollisesti ohi. Kesällä 2008 Hackman kertoi lopettaneensa näyttelemisen.

Palkinnot ja ehdokkuudet

Yksityiselämä 

Hackman on ollut kahdesti naimisissa. Nykyisen vaimonsa Betsy Arakawan kanssa Hackman on ollut naimisissa vuodesta 1991. Edellisestä avioliitosta Hackmanilla on kolme lasta.

Valikoitu filmografia 

 Bonnie ja Clyde (1967)
 I Never Sang for My Father (1970)
 Kovaotteiset miehet (1971)
 Tulen alla (1983)
 Kahdesti elämässä (1985)
 Mississippi palaa (1988)
 Armoton (1992)
 Valtion vihollinen (1998)
 Royal Tenenbaums (2001)

Lähteet

Aiheesta muualla 

Yhdysvaltalaiset näyttelijät
Parhaan miespääosan Oscar-palkinnon saajat
Oscar-palkinnon saajat
Golden Globe -palkinnon saajat
BAFTA-palkinnon saajat
Vuonna 1930 syntyneet
Elävät henkilöt